Mai mulți români, inclusiv o femeie care a venit în Marea Britanie pentru îngrijiri medicale gratuite, au fost arestați joi în zona Marble Arch, la Londra, după două zile de la anularea restricțiilor impuse românilor și bulgarilor pe piața muncii, relatează The Daily Express în pagina electronică

Mai mulți români, inclusiv o femeie care a venit în Marea Britanie pentru îngrijiri medicale gratuite, au fost arestați joi în zona Marble Arch, la Londra, după două zile de la anularea restricțiilor impuse românilor și bulgarilor pe piața muncii, relatează The Daily Express în pagina electronică

Potrivit publicației, agenți din cadrul Agenției britanice pentru control la frontieră au arestat aproximativ 12 români care aveau cu ei saci plini cu haine și obiecte personale. După ce au fost percheziționați, amprentați, fotografiați și înregistrați de oficiali din cadrul Agenției, membrii grupului au fost obligați să mărșăluiască spre un loc de unde urmau să fie luați cu dube aparținând Ministerului de Interne.

„Acest lucru face parte din activitatea noastră obișnuită pe care o desfășurăm în întreaga țară zilnic. Atunci când cei care nu au permisiunea să se afle în Marea Britanie refuză să se întoarcă acasă în mod voluntar, vom acționa pentru a-i îndepărta”, a declarat un purtător de cuvânt al ministerului.

Potrivit publicației, în grup de afla o femeie care a declarat că a venit în Marea Britanie pentru a urma un tratament gratuit într-un spital. Înainte să fie condusă, Daniela, îmbrăcată în negru și având asupra ei o pungă de plastic plină cu medicamente și documente de la Sistemul Național britanic de Sănătate (NHS), a declarat că a „venit pentru spital” și că suferă de „astmă și angină pectorală”.

Operațiunea Agenției s-a desfășurat la mai puțin de 48 de ore de la anularea restricțiilor impuse pe piața muncii românilor și bulgarilor, iar arestările au fost operate în zona cunoscutului monument londonez, devenit punct de întâlnire pentru românii care sosesc în Marea Britanie, potrivit publicației. Membrii grupului vor primi bilete de avion spre România, adaugă ziarul.

Conform legislației care a intrat în vigoare la 1 ianuarie, persoanele care sunt expulzate nu se pot întoarce pentru o perioadă de un an, a declarat un purtător de cuvânt al Ministerului britanic de Interne. Biletele imigranților care sunt de acord să se întoarcă acasă sunt plătite de către Ministerul britanic de Interne, consilii locale, iar uneori de către asociații de binefacere pentru persoane fără adăpost ca ThamesReach, potrivit publicației.